2. számú melléklet
A Zuglói Városgazdálkodási Közszolgáltató Zrt. Piacüzemeltetési Osztályának beszámolója a 2025. évben keletkezett bérlői többletfizetések kezeléséről

Előzmények:
A Zuglói Önkormányzati Piac üzemeltetését 2025. december 31-ig a Zuglói Piacüzemeltetési és Közösségi tér Korlátolt Felelősségű Társaság (továbbiakban: Piac Kft.) mint a Zuglói Városgazdálkodási Közszolgáltató Zártkörűen Működő Részvénytársaság (továbbiakban: Zuglói Zrt.) leányvállalata nagymértékű önállósággal látta el, melynek alapját a 2011. április 21-én kelt alapítói megbízási szerződés biztosította.
Budapest Főváros XIV. Kerület Képviselő-testületének a piacokról és vásárokról szóló 33/1996 (VII.11.) önkormányzati rendelete (a továbbiakban Piacrendelet) alapján az Önkormányzat által fenntartott piacon alkalmazandó díjszabást a Képviselő-testület évente normatív határozatban kellett volna megállapítsa, melyre azonban a fellelhető információk szerint 2011. április 12. óta nem került sor egészen 2025. szeptember 25-ig. Az e napon megtartott képviselő-testületi ülésre már a Piac Kft. újonnan kinevezett vezetése terjesztette elő a díjszabás rendezését a 2025. és 2026. évekre.
A Piac Kft. előző ügyvezetője először 2023-ban kezdeményezte a helyhasználati díjak módosítását a tulajdonos Önkormányzatnál, illetve a Zuglói Zrt.-nél. A díjemelés szükségességét azzal indokolta, hogy fegyelmezett gazdálkodás mellett sem biztosítható a 2012-benmeghatározott díjszabás mellett a Piac Kft. hosszútávú gazdaságos működése, figyelemmel a folyamatosan növekvő kiadásokra (közüzemi és szolgáltatási díjak, munkabérek). Az ügyben ekkor végül nem született újabb normatív határozat, az előterjesztés ugyanis lekerült a napirendről.
Ezt követően 2024. őszén a díjszabás témájában több levélváltást is folytatott a Piac Kft. ügyvezetése a Zuglói Zrt. akkori vezérigazgatójával, a díjszabás rendezésének kérdése azonban nem került a Képviselő-testület elé, így újabb normatív határozat sem született. Ennek ellenére 2025. január 1. napjával a Piac Kft új díjszabást vezetett be az Önkormányzati Piacon, melyre jogalapja és felhatalmazása nem volt. A Piac Kft. ekkori ügyvezetője később, a 2025. júliusában történt ügyvezetőváltáskor történt meghallgatása során azt állította, hogy az ő értelmezésükben a Tulajdonos vezérigazgatója 2024 végén jóváhagyta az emelést, ennek azonban írásos nyomát nem találtuk.
Általános megállapítások:
A díjszabás rendezése, mely a díjtételek nagy részének emelését jelentette, ténylegesen indokolt, aktuális volt. A díjemelés módja azonban ütközött a Piacrendelettel, mivel normatív határozat nem született arról egészen az új vezetés 2025. szeptember 25-i előterjesztéséig.
A tavalyi évben rendezett díjszabás radikálisnak tűnhet, hiszen a korábbiakhoz képest a legtöbb díjtétel a duplájára emelkedett, reálösszegben azonban a 14 évvel ezelőtti bruttó 500 forint helyett bruttó 1000 forint lett a használtcikk-piac területbérlésének négyzetmétere, míg 1000 forint helyett 2000 forint a termelői piac területbérlésének folyómétere, egyes díjtételek pedig nem változtak, illetve még minimálisan csökkentek is. Értelemszerűen szerencsésebb és praktikusabb lett volna a Piacrendeletnek megfelelő módon fokozatosan, évről évre korrigálni a díjszabást 2012-től kezdve, azonban ennek elmaradása folytán a korrekcióra közel másfél évtized után mindenképpen szükség volt.
A díjemelés szükségességét több gazdasági tényező is megalapozta. Alapvető probléma volt, hogy még 2011. áprilisában került meghatározásra a 2012. január 1-től 2024. december 31-ig érvényben lévő díjszabás az akkori, javulásnak induló, pozitív tendenciákat mutató gazdasági környezetben. Az akkori időszakkal ellentétben azonban évek óta gyenge az általános gazdasági helyzet, jelentős, sőt 2021-2024 között kiemelkedő mértékű volt az infláció, a közüzemi és szolgáltatási díjak pedig azóta is folyamatos emelkednek. A jogszabályi változások okán a munkabérek folyamatos emelése is szükséges a versenyképesség javítása és a működőképesség biztosítása céljából. Mindezekből kifolyólag gazdaságilag fenntarthatatlanná vált volna az Önkormányzati Piac üzemeltetése a díjszabás korrigálása nélkül.
A Zuglói Önkormányzati Piac a megemelet használati díjak mértéke ellenére is jelenleg is az ország olcsóbb vásárai közé tartozik. Ráadásul hasonló, még a mai közbeszédben is gyakran „MDF-piac”-ként emlegetett termelői jellegű szabadtéri piac egyre kevesebb van az országban, Zuglón kívül szinte csak néhány vidéki megyeszékhelyen létezik hasonló.
2026. január 1. napjával a Zuglói Városgazdálkodási Közszolgáltató Zrt. az Önkormányzati Piac üzemeltetését közvetlenül magához vonta vissza a Piac Kft-től, mely feladatot ettől a naptól a Zuglói Zrt. Piacüzemeltetési Osztály látja el.
A többletfizetés rendezése:
A 2025. szeptember 25. előtti időszakára visszamenőleges döntés meghozatalára jogszabályi lehetősége nem volt a Képviselő-testületnek, 2025. január 1. és szeptember 25. között az árusok a legtöbb esetben technikailag többletet fizettek a helyhasználati díj megállapításakor. Ennek közvetlen pénzügyi kompenzálása a könyviteli szabályok miatt nem volt megoldás, mivel a Piac Kft. havi általános forgalmi adóbevallásra (ÁFA) és -fizetésre kötelezett gazdasági társaság.
Ebből fakadóan két gyakorlati megoldási lehetősége volt a Piac Kft-nek a használati díjak rendezésére. Az egyik megoldás, mellyel több árus (bérlő) is élt, hogy a szabályok adta keretek között rugalmas módon, technikailag kisebb terület került meghatározásra részükre, illetve nem kellett megváltaniuk az egész havi területbérlést. A Piac Kft. korábbi vezetésének idejéből pontos bérlői nyilvántartás nem állt a rendelkezésre, az árusok 2025. szeptember 25. előtti nyugtáik, illetve számláik felmutatásával tudták igazolni, hogy valóban érintette őket a többletfizetés, így azok számára volt lehetőség a kompenzálásra, akik ezeket a nyugtákat, illetve számlákat bemutatták.
A másik megoldás, melyet már a 2025. szeptember 25-i előterjesztésbe beépítettünk, hogy a 2026. évi díjszabás a 2025. évivel azonos mértékű maradt annak ellenére, hogy az általánosan gyenge, illetve stagnáló gazdasági helyzet mellett továbbra is növekvő szolgáltatói díjak és a Központi Statisztikai Hivatal hivatalos adatai szerint 4% körüli infláció indokolná a további, bár a tavalyinál kisebb mértékű emelést.
Összegezve elmondható, hogy a jogszabályi keretek adta lehetőségeknek megfelelően a többletfizetés helyzete mostanra rendezésre került. A probléma feltárása egyben lehetőséget adott arra is, hogy elkezdjünk a piaci díjszabás rendjének, rendszerének esetleges újragondolásán, racionalizálásán dolgozni, illetve az Önkormányzat Piacrendeletének felülvizsgálatát is elindítsuk, hogy a Zuglói Önkormányzati Piac működése minden területen megfeleljen a modern, XXI. századi elvárásoknak.

